3698 Los die swaar godsdiens - Forum 2.0 - jimileroux30
3698 Los die swaar godsdiens
Posted by Jimi le Roux on March 20, 2018 at 9:29am in Padlangs oordenkings
Kom na My toe, almal wat vermoeid en belas is, en Ek sal julle rus gee. Neem my juk op julle en leer van My, want Ek is sagmoedig en nederig van hart, en julle sal rus vind vir julle siele; want my juk is sag en my las is lig.” Mat 11:28-30 OAV
Die Fariseërs se lering oor die Joodse Wet was vir die volk ‘n swaar juk. Dit het nie net die “geskrewe wet” (soos dit in die Bybel staan) behels nie, maar ook hulle interpretasie daarvan in tientalle regulasies, toepassings en uitsonderings. Die uiteinde was ‘n swaar las wat amper niemand kon dra nie. Die volk was “vermoeid en belas”, moeg vir godsdiens – burnt out on religion, volgens The Message. Jesus sê SY juk is sag en sy las is lig. Sy verwagting van sy volgelinge is eenvoudig en maklik genoeg. Hy leer hulle basiese en wesenlike dinge, nie swaar godsdiens nie. So moet ons ook ons geestelike lewe beleef. Dis so diep en ryk, maar terselfdertyd vreeslik eenvoudig. Ons moet dit nie te ingewikkeld maak nie. Los die swaar godsdiens en trouens alle godsdienstigheid en kunsmatigheid. Vergeet jouself ook so ver jy kan! Leer by Jesus oor die Vader, oor geloof en liefde en leef dit dan eenvoudig en opreg uit. Dis genoeg!
Here Jesus, dankie dat u juk sag is. Help my om eenvoudig en opreg uit te leef wat U sê! Amen.
Aanvaar wat Jesus leer en leef dit uit!